ToekomsVenster: Oorgawe aan Godhttps://rak2.spens.co.za/radio/2016/251.mp3 Argieffoto. Die dag as ek bang word, vertrou ek net op U. – Psalm 56:4 Om bang te wees, is ŉ menslike verskynsel. Ons was almal al bang. ŉ Mens word normaalweg bang vir die onbekende. Niemand hou van verrassings wat kan skade aanrig nie. Die lewe het genoeg waaroor ŉ mens bang kan wees. Dis interessant dat die Bybel keer op keer, van die Ou Testament tot aan die einde van die Nuwe Testament, mense verseker dat hulle veilig en geborge by God is. Daar is niks te vrees solank ŉ mens in afhanklikheid van die Here leef nie. ŉ Mens is kwalik so weerloos as wanneer jy gaan slaap. Selfs al is jou huis beveilig teen moontlike inbrake met die beste bystandsmaatskappy tot jou beskikking, weet jy tog nie wat die nag gaan bring nie. Benewens inbrake en al die ander aaklige goed wat ander mense jou kan aandoen is daar ook siekte wat onverhoeds kan toeslaan. Of ŉ telefoonoproep van ŉ geliefde wat in ŉ ongeluk betrokke was. Te veel om op te noem. Tog gaan slaap jy terwyl jy letterlik volle beheer oorgee aan God (Psalm 121). Jy kan jouself tog nie oppas terwyl jy slaap nie. Ek dink die Here wil hê dat ons ons weerloosheid sal begryp en Hom onvoorwaardelik sal vertrou. ŉ Mens moet uiteraard alles doen wat jy kan om ŉ veilige ruimte te skep. Maar meer as dit kan ŉ mens nie doen nie. Al wat jy kan doen is om jou oor te gee en ten volle te vertrou.